《猛虎行》
清代·李锴

走马射猛虎，可杀不可玩。道旁呻吟人，固知少柔曼。

老父前过之，劝君且强饭。昔我少年时，短小复精悍。

二十塞瓠子，十五征善鄯。短刀挥秋风，快马白于练。

生死不后人，论功拙为衒。白头归故乡，今作侯家佃。

去去毋自苦，还家学格五。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。